Nemzet megváltása székesegyház

A Nemzet megváltása székesegyház (románul: Catedrala Mântuirii Neamului), dedikációi szerint Urunk mennybemenetele és András apostol katedrális a román ortodox egyház székesegyháza Bukarestben. A mindenkori román pátriárka széktemploma, egyúttal átadásakor az egyik legnagyobb ortodox templom a világon. A város központjában, a Spirea-dombon áll, a Parlament Palota szomszédságában. Története Előzmények Egy reprezentatív, nemzeti szimbólumként szolgáló székesegyház felépítésének igénye már a román függetlenséget elhozó 1877–1878-as háború után felmerült. Egy 2014-es ortodox közlemény szerint eredetileg Mihai Eminescutól és Ioan Slavicitól származott a katedrális felépítésének ötlete, azonban egyes szakértők ezt határozottan cáfolják, azt állítva, hogy az ortodox egyház csak propagandaként használja Eminescu nevét, hogy minél nagyobb támogatást szerezzen. A székesegyházat eredetileg egy emlékműként tervezték a felszabadítási és egyesítési harcokban elesett román katonák – vagyis a román nemzet megmentői, „megváltói” – tiszteletére. Ebből a szempontból ez az első reprezentatív emlékmű, mely előtérbe helyezi a román hősök áldozatának vallásos dimenzióját. 1882-ben I. Károly román király a törvényhozás elé terjesztette a tervet, és ötmillió lejt (az ország költségvetésének 4%-át) utaltatott ki az egyháznak. Magánszemélyek is támogatták a templomépítést, azonban a mérnökök és építészek nem tudtak megegyezni a katedrális helyszínéről és kinézetéről, így az építkezést nem kezdték el, a pénzt pedig végül az állam más célokra használta fel. Az első világháború miatt a tervek egy időre leálltak. 1925-ben Miron Cristea, a román ortodox egyház első pátriárkája kihallgatást kért Ferdinánd királytól, a miniszterelnök pedig hárommillió lejt utalt ki az egyháznak. 1929-ben a bukaresti Bibescu teret (a jelenlegi Unirii teret) jelölték ki helyszínként, és fel is szentelték, a gazdasági világválság és a második világháború miatt azonban nem kezdték el a munkálatokat, az azt követő kommunista uralom alatt pedig szó sem lehetett templomépítésről. Az 1989-es rendszerváltás után ismét szóba került a katedrális. A tervezett helyszín továbbra is az Unirii tér volt, ismét felszentelték, és 1999-ben még II. János Pál pápa is megáldotta a helyet, azonban végül a városháza nem adott építési engedélyt (egy ekkora súlyú épület veszélyt jelentett volna a tér alatt húzódó metróállomásokra és csatornákra). 2001-ben az Unirii és Nerva Traian sugárutak kereszteződésénél levő telket jelölték ki (ezt az egyház visszautasította), 2003-ban pedig az I. Károly parkot (itt a lakosság tiltakozása akadályozta meg az építést). 2005-ben kormányrendelettel bocsátották az egyház rendelkezésére a parlamenthez tartozó, annak épülete mögötti telket, ahol 2007-ben helyezték el az alapkövet, az építkezés pedig 2010 végén kezdődött meg. Építkezés A román patriarchátus 2009. december 28-án pályázatot írt ki a Nemzet Megváltása székesegyház építészeti tervének kiválasztására, és a bákói székhelyű Vanel Exim céget választották ki a székesegyház építészeti tervezésére. A székesegyház építésének megkezdéséhez 24 különböző állami intézménytől és a bukaresti városházától kellett engedélyeket szerezni. A munkálatok hivatalosan 2010. december 15-én kezdődtek el. 2010 decembere és 2011 júniusa között a Foretis Inject cég felépítette az alapzat 80 centiméter vastag diafragmafalait 15,6 méter mélységig (észak-déli falak). Ezzel párhuzamosan a Lufin Construct cég 90 ezer köbméter földet ásott ki az alapozási gödörből. A magasabb észak-déli falakon háromszintű rögzítéseket szereltek fel. A rövidebb kelet-nyugati falakon kétszintű rögzítéseket alkalmaztak, és az utolsó rögzítési szint a talajvízszint alatt található. A függesztőrudak 75 fokos dőlésszöggel kapcsolódnak az alapfal felé, és a rögzítést 750 rögzítéssel végezték, amelyeket az olasz CasaGrande cég fúrt a betonba. 2011. június 28-án aláírták a Bog'Art céggel az épület alapjainak építésére vonatkozó szerződést 2011 júliusa és 2013 áprilisa között a katedrális a hajó padlójáig épült fel, elérve a talajtól számított 6,8 méteres magasságot. A mély alapozás egy 120 méter hosszú, beton gerendák hálózatából álló monoblokk szerkezet, amelyet úgy terveztek, hogy ellenálljon az alapozás földrengés közbeni elcsúszásának. Az alapozást 2011 decembere és 2012 júniusa között építették, az alagsort pedig 2013 áprilisára fejezték be. A katedrális főépülete az alapzat környező falaitól független szerkezetként lett tervezve, így hengerben lévő dugattyúként mozoghat. Az alapzat körül, az ólomtartály és a diafragmafalak között 8 centiméter vastag expandált polisztirol szigetelőréteg található. Ez a réteg megkönnyíti a katedrális minden irányú mozgását földrengés esetén. A katedrálist úgy tervezték, hogy a Richter-skála szerint 9-es erősségű földrengéseket is kibírjon. A katedrális vízszigetelésének megvalósításához a Bog'Art mérnöki csapata Franco Sticher a svájci mérnökkel közösen három hónapig tartó kiterjedt teszteket végzett Romániában és Svájcban. A tesztelt anyagok között szerepelt bitumen, bentonit, poliuretán és ólomfólia. Korrózióállósága miatt a katedrális teljes alapját ólomtartályba burkolták. 2011 novemberében és decemberében több mint 120 hegesztő dolgozott 10 000 négyzetméternyi ólomfólia hegesztésén. A katedrális alapjához körülbelül 400 tonna ólmot használtak, amelynek vastagsága vízszintesen 4 mm, függőlegesen pedig 3 mm volt. Az ólmot azért választották, mert nagy plasztikus deformációs képességgel rendelkezik törés nélkül, ami a épület hatalmas súlya miatt elengedhetetlen tulajdonság. Általában nagyfeszültségű elektromos kábelek burkolatanyagaként és föld alatti vagy víz alatti kábelek védőburkolataként használják, hogy megakadályozzák a víz behatolását a szigetelésbe. 2013. július 22-én szerződést kötöttek az osztrák Strabag céggel az épület felépítményének megépítésére. 2015 júniusára a szerkezet magassága meghaladta a tervezett felét. A boltozatok, a hajó felső része és a kupola megépítéséhez, hogy ne terheljék a hajó padlóját, 1100 tonnás fém állványzatot szereltek fel. Ez a szerkezet trapéz alakú volt, alapja 27 méter volt, és fokozatosan 45 méter magasra emelték. A székesegyház építéséhez több mint 145 ezer köbméter nehéz betont, körülbelül 40 ezer tonna vasalást, körülbelül 22 ezer tonna téglát és egyéb anyagot használtak fel, így a z épület össztömege körülbelül 425 ezer tonna, ami meghaladja a szentpétervári Szent Izsák-székesegyház (322 ezer tonna) tömegét, és ezzel a világ legnehezebb keleti ortodox templomépülete lett. Viszont a szomszédban álló Parlament Palotánál felhasznált teljes beton-, homok- és acélmennyiségnek mindössze körülbelül a 13%-át használták fel a Nemzet megváltása székesegyház építéséhez. A felhasznált beton (C40/50) ugyanolyan minőségű, mint a Vidraru-gátnál alkalmazott, amely az 1977-es romániai földrengés során bizonyította ellenállóképességét, és nem repedt meg. A vasbetonban (RCC) használt legvastagabb betonacél a BTS500-S, amelynek átmérője 32 milliméter. Összesen 6200 köbméter Câmpulungban gyártott tömör téglát és 7800 köbméter Zsilvásárhelyről származó üreges téglát használtak fel. A tömör téglákhoz szükséges agyagot a Câmpulung Muscel közelében található Grui-dombból nyerték. A felhasznált téglák nedvszívóak, porózusságuknak köszönhetően biztosítva az erős tapadást a habarcsréteg és a tégla között, amikor az első vakolatréteget felviszik. Ha a téglákat megütik, fémes hangot adnak. A katedrális fala kívülről befelé nézve a következő szerkezetű: üreges téglák, rugalmas erősítések (acélrudak), merev fém szerkezet (hegesztett fémlemez erősítés), rugalmas erősítések és tömör téglák. A székesegyházat 2018. november 25-én szentelték fel. Ugyan eddigre csak 95%-ban készült el, ám az átadást Nagy-Románia létrejöttének centenáriumára, a gyulafehérvári nagygyűlés 100. évfordulójára időzítették. A költségek az átadásig mintegy 110 millió euróra rúgtak; ennek 25%-a adományokból, a többi állami és önkormányzati támogatásból származott. 2025. április 8-án a hét méter magas és hét tonnás keresztet felszerelték a Román Nemzeti Székesegyház kupolájára. Az elkészült épületet 2025. október 26-án szentelte fel Bartholomaiosz (Bertalan) konstantinápolyi pátriárka és Dániel román pátriárka. Leírása A 11 hektáros telken épült katedrális bruttó alapterülete 13 668,5 m2, hossza 126,1 méter, szélessége 67,7 m, magassága 120 m (keresztek nélkül); ezzel Románia második legmagasabb épülete. Harangjai az innsbrucki Grassmayr öntődében készültek. Nagyharangja,amelynek alaphangja C0 (DO#0), tömege pedig 25 190 kg, a világ legnagyobb szabadon lengő harangja. Építészeti jellemzői A székesegyház főépületében és földalatti galériáiban összesen körülbelül 20 000 ember fér el. A liturgián egyszerre 7000 zarándok vehet részt, ebből 1000 hely a kórus és a papság számára van fenntartva. A földalatti kápolnában 5000 zarándok, a földalatti Szent András-galériájában pedig 7000 zarándok fér el. A teljes 11 hektáros komplexum 125 000 embert tud befogadni, míg a 11 600 négyzetméteres téren több mint 23 000 hívő gyűlhet össze. A főszékesegyház alapterülete 6050 négyzetméter (hajó alapterülete) és 8100 négyzetméter a lépcsőkkel együtt. A katedrális méretei tekintélyesek: hossza 126 méter, szélessége 68 méter, külső magassága (a talajszinttől számítva) 134 méter. A főépület 6,8 méterrel emelkedik a talajszint fölé, az alagsor pedig 15,6 méterrel a talajszint alatt húzódik, és 7200 négyzetméter alapterületű. A katedrális földszinti térfogata 323 ezer köbméter, az alagsoré pedig 479 ezer köbméter. Az alapzattal együtt a szerkezet teljes térfogata 508 ezer köbméter, a föld alatti Szent András-galériával együtt pedig 595 ezer köbméter. A katedrális a román építészet több épületből merít ihletet. A tizenhat íves perisztülion, a hat darab felső nyolcszögletű torony négyzetes alapokkal a kolozsvári Istenszülő elszenderedése katedrálisból lett átemelve. A harangtorony homlokzata a tornáccal és a bizánci összetett kupola két soros pendentívekkel a temesvári ortodox székesegyházban található. A gyulefehérvári Szentháromság-katedrálisból származnak a boltívek, a párkány és a harangtorony oldalán lévő támpillérekkel ellátott robusztus homlokzat, valamint a bukaresti Metropolita-dombon álló, Constantin Brâncoveanu által épített harangtorony homlokzata. A harangtorony rozettájával ellátott portál és a portikusz hasonlít az Antim-monostor és a bukaresti Cașin-templom portikuszához. A székesegyház homlokzatának építészete a hagyomány és a kortárs stílus szintézisét valósítja meg azáltal, hogy olyan nemzeti építészeti elemeket tartalmaz, mint a Brâncoveanu-stílusú előcsarnokok, az erdélyi tornyok és a moldvai szoborfülkék (rocnițe). A katedrális előcsarnokában található korinthoszi oszlopok román reneszánsz stílusú oszlopfőkkel rendelkeznek, Brâncoveanu-stílusú akantuszokkal. A fejezet sarkain az jón voluták mérete kisebb, és a stilizált akantuszlevelek felett kifelé tekerednek. Az akantusz, mint tüskés levél, magában hordozza a beszennyezetlen föld szimbólumát, és a Teremtés 3:18-ban szereplő bogáncshoz hasonlít. A mediterrán régióban az örök élet, a halhatatlanság és az újjászületés szimbólumának tekintik. Az akantusz díszítés az oszlop talapzatának molduráján is megtalálható, hangsúlyozva az alulról felfelé építkezés tartósságát. A székesegyház ikonográfusa Daniel Codrescu volt. A neobizánci stílusban kivitelezett székesegyházi mozaikok az ortodox egyház történelmi alapjait illusztráló ikonográfiai tervet követik. Így a katedrális ikonográfiája a következőket tartalmazza: az apostoli kor ősegyházát, amelyet a tizenkét apostol ábrázolása jelképez; a patrisztikus kor egyházát, amelyet a görög, szír, latin és szláv egyházak szent atyái képviselnek; valamint a román ortodox egyházat, mind a régit, mind a kortársat. Az egyetemes egyház szentjei mellett a katedrális falain a román nemzet nagy szentjei és a román kommunista börtönökből származó vallásos szentek és vértanúk, például Stăniloae, Sofian, Cleopa, Partenie Gherasim atyák és mások is láthatók. A Nemzet megváltása székesegyház mozaikjaihoz velencei üveget használtak. Az aranyüveg árnyalatát a Szent Márk-székesegyház üvegének színe alapján választották ki, de egy kicsit világosabb árnyalatot alkalmaztak. A muranoi üveget a velencei Orsoni és Mosaici Donà Murano öntödék dolgozták fel. Az Orsoni smaltit korábban olyan jelentős műemlékek díszítésére használták, mint a Szent Márk-bazilika, a Sagrada Familia, vagy a washingtoni bazilika. Carrarai márványt is nagy mennyiségben használtak fel, amely arról híres, hogy számos reneszánsz szoborban (például Michelangelo Pietàjában) és mozaiktechnikában is felhasználják. Egy négyzetméter mozaik elkészítéséhez körülbelül 16 kg anyag (kb. 10 000 tessera) szükséges, amelyet speciális cementalapú ragasztóval visznek fel. A Nemzet megváltása székesegyházhoz körülbelül 400 tonna tesserát használtak fel, amely összesen 25 000 négyzetméter területet fed le. A bibliai jeleneteket körülvevő virágdíszek, pajzsok és szalagok több forrásból merítenek ihletet, többek között: a Szent Márk-bazilika, a szicíliai Monreale és Cefalù székesegyházai, a ravennai ortodox keresztelőkápolna, a Hagia Szophia és a Khora-templom Isztambulban, a Hosziosz Lukasz-kolostor, a Curtea de Argeș-i kolostor, a Trei Ierarhi-templom, a bukaresti Macca-ház és a Nagybányai Néprajzi Múzeum. Az épület külseje Udvar A katedrális udvarán hat melléképület található, amelyek közül a legfontosabbak a Szent János-ház és a Szent Pál-ház (összesen 3511 négyzetméter), amelyek szobákat biztosítanak a zarándok papoknak. Ezek az épületek a Missziós Kulturális Központnak is otthont adnak, tantermekkel, szemináriumokkal, könyvtárral és kiállítóterekkel. A székesegyház nyugati oldalán a római Szent Péter teret idéző két íves portikusz (összesen 2080 négyzetméter) jelzi a komplexum főbejáratát, valamint két L alakú portikusz (összesen 5159 négyzetméter) a promenád két oldalán. Kezdetben négy kulturális épületet terveztek, de ezt a tervet később elvetették, és a bejáratnál álló két épületet portikuszokká alakították át. A Szent András-grotta földalatti galériája feletti katedrális előtere (piazza) a portikuszokat leszámítva 11 600 négyzetméter hasznosítható területtel rendelkezik, és több mint 23 000 embert képes befogadni. Az egyik L alakú portikuszban található a katedrális pangarja (ajándékbolt), a másikban pedig a gyertyagyújtásra kialakított hely. A templom bal oldalán és mögötte egy öt hektáros parkot alakítanak ki, amelyben Krisztus mennybemenetelének emlékműve áll majd. Az emlékműhöz az épület alapjainak kiásásakor keletkezett föld egy részét használják fel. Kupola és tető A székesegyház legjellemzőbb külső jellegzetessége a hatalmas, hosszúkás kupolája, amelynek teljes magassága 134 méter (talajtól a keresztig). Ezzel a világ harmadik legmagasabb kupolás temploma a Miasszonyunk, a béke királynője bazilika és a Szent Péter-bazilika után. A katedrális büszkélkedhet a világ legmagasabb külső kupolájával is, amelynek magassága a laterna és kereszt nélkül 121,1 méter, a laternával a tetején pedig a katedrális magassága a talajtól számítva 127,1 méterre emelkedik. A Pantokrátor mozaikos belső kupola magassága a padlótól számítva 106,3 méter, meghaladva a Szent Péter-bazilika belső kupolájának magasságát, amely a bazilika padlójától 101,8 méterre van. A kupola belső átmérője 16,8 méter, 18 méternyi beton alkotja a félgömb alakú szerkezetet, a betonkupola 2019. május 24-én készült el. A kupolát hat torony veszi körül, nyugati végén pedig a 86,8 méter magas (kereszt nélkül) harangtorony áll, amely a világ legnagyobb szabadon lengő templomi harangját tartalmazza. Az épület általános stílusa román reneszánsz, amely a magas kupola révén a neoreneszánszot, a tornyokkal ellátott homlokzat révén a neoromán stílust, a harangtorony révén pedig a neobizánci stílust ötvözi. Mind a kupola, mind a tizenhat oldalú külső kupola a Szent Péter-bazilika tempietto alakját idézi. A külső kupola homlokzata hasonlóságot mutat a párizsi Sacré-Cœur-bazilika északi homlokzatával és kórusával. A harangtorony homlokzata megtalálható a szófiai Alekszandr Nyevszkij-székesegyházon is. A kupola tizenhat íves perisztülje a kolozsvári Istenszülő elszenderedése katedrálisból merít ihletet. A kupola egy téglalap alakú, nyolcszögletű dobon áll, amely 1350 négyzetméter területet fed le. A kupolát kör alakú pajzsok sora veszi körül, amelyeket Szent András keresztje díszít. A látogatók számára leginkább hozzáférhető rész a kupola tizenhat íves perisztülje, amelyet egy 93 méter kerületű és 29,4 méter átmérőjű, folytonos oszlopsor tart. Az árkádokat egyszerűsített korinthoszi rendű, kagyló alakú oszlopfők tartják. A kupola körül elhelyezett nagy ólomüveg ablakok mindegyike hét modulból áll, magasságuk 11,45 méter, szélességük 1,35 méter. A perisztül felett található a belvedere kupola, amelyet 97,8 méter magasságban, kis félovális ablakok mögött elhelyezett, korlátos erkély vesz körül. A tetőtér felett emelkedik a kupola, amely aranyozott rézzel van borítva és az oszlopok távolságának megfelelően bordázott. A külső kupolát tizenhat kis tetőablak szeli át közvetlenül a laterna alatt, de ezek a földszintről alig láthatók. A belső kupola és a lámpás között egy spirális, fémbevonatú lépcső biztosítja a kapcsolatot. A katedrális tetőfedéséhez használt lemez egy CuAl5Zn5Sn speciális sárgarézötvözet, amely Tecu Gold márkanév alatt forgalmazza a német KME cég. 91,55% réz, 4% alumínium, 4% cink és 0,3% ón összetételével a Tecu Gold kissé sötétebb árnyalatú, mint az eurócentekben található nordic gold ötvözet. A katedrális és melléképületeinek teljes tetőfelülete 19 913 négyzetmétert tesz ki, amelynek beborításának összköltsége körülbelül 1,7 millió eurót tett ki. Föld alatti létesítmények A föld alatti galériái körülbelül 30 000 négyzetméter alapterületűek, 330 méter hosszan nyúlnak el nyugat-kelet irányban, szélességük pedig 119 méter észak-dél irányban. A székesegyháznak két nagy föld alatti galériája van: az alsó székesegyházi kápolna, amely 5000 zarándok befogadására alkalmas a szent liturgia alkalmával, és a sétány alatt található többfunkciós Szent András-barlang galéria, amely 7000 zarándok befogadására alkalmas. Maga a kápolna 7200 négyzetméter alapterületű, melléképületeivel együtt pedig 13 668 négyzetméterre bővül. Belmagassága 11 méter, két szinten helyezkedik el, és vízszintes méretei megegyeznek a székesegyház főhajójával, kivéve, hogy nem tartozik hozzá a két oldalsó apszis területe. A zarándokok a felső szinten is követhetik a liturgiát. A Szent András-barlang galériája, melléképületeivel együtt 15 581 négyzetméter alapterületű, és a Román Kereszténység Múzeumának ad otthont. A katedrális kápolnája alatt, 16 méter mélyen, csak a berendezésekhez szükséges műszaki helyiségeket alakították ki. Ezen a szinten 42 kriptát készítenek elő a román pátriárkák számára, valamint négy atombunkert is kialakítottak. A kápolna szent oltára Ioan Iacob de la Neamțnak és Daniil Sihastrulnak van szentelve, mert mindketten életük egy részét barlangban töltötték. Szent János Jakab, a szerzetes élete végén a szentföldi hozibai pusztában, a Szent György-monostor közelében élt. 1992-ben a román patriarchátus szentté avatta, ünnepe augusztus 5-én van. Daniil Sihastrul híres román ortodox lelki vezető, remete, a Voroneți kolostor apátja és III. Nagy István moldvai fejedelem tanácsadója volt. Ő ösztönözte Istvánt, hogy harcoljon a kereszténység védelméért, és minden győztes csatát követően építsen szent helyeket a betolakodók ellen. A román patriarchátus 1992-ben avatta szentté, ünnepét december 18-án tartják. Az épület belseje A főhajó A dongaboltozatos hajó belső magassága 44 méter, ezzel a legmagasabb belső hajóval rendelkező ortodox templom, és a világ egyik legmagasabbja. A hajó szélessége 25,7 méter (az oszlopcsarnokokkal együtt), így a Nemzet megváltása székesegyház a világ második legszélesebb hajójával rendelkezik, amelyet csak a Vatikánban található Szent Péter-bazilika (27 méter) előz meg. Bár az isztambuli Hagia Szophia nagyobb fesztávolsággal rendelkezik (31 méter), szigorú építészeti értelemben nem rendelkezik hajóval. Összehasonlításképpen, a bukaresti székesegyház hajója körülbelül 2600 négyzetmétert fed le, mérete 78,3 méter (oszlopcsarnok az ikonosztáztól) és 65,1 méter (kereszfhajó). Ezzel szemben a Hagia Szophia főcsarnoka körülbelül 2400 négyzetmétert fed le, mérete 78,1 méter (250 bizánci láb – az oltár nélkül) és 37,5 méter (120 bizánci láb a kereszthajónál). Amikor a katedrális főbejárata és az ikonosztáz ajtajai nyitva vannak, a bejáratnál álló személy és az oltárasztal közepe közötti távolság 106 méter. Emellett a hajó közepén álló személy a kupola mennyezetét (Pantokrátor) ugyanabból a 106 méteres távolságból látja a padlószintről. A katedrális padlóját ruskicai márvány borítja. Ezt a márványt számos híres épületben használták, többek között a román parlament épületében, a milánói dómban, a budapesti Országház épületében, vagy a brunei Istana Nurul Iman épületegyüttesénél. Még az amerikai nemzeti szimbólumok egyike, a Fehér Ház Ovális Irodájában található sas is fehér ruskicai márványból készült. A kőbánya Krassó-Szörény megyében, a Ruszka-havas déli részén található. A katedrálisban főként fehér-sárga Rușchița Classico és fehér-rózsaszínű Rușchița Champagne márványt használtak. A katedrális külső részén bolgár vracai márványt használtak, amely keménysége miatt ideális ablak- és ajtókeretekhez. Carrarai márványt is nagy mennyiségben használtak a belsőépítészetben. A Nemzeti Székesegyház 27 kétszárnyú ajtóval rendelkezik, amelyeken hatvanegy dombormű látható, nevezetesen kétszer ábrázolt Jézus Urunk, a Theotokosz, a két arkangyal, Mihály és Gábriel, valamint 56 szent, köztük több mint 20 román szent alakját. Ezeket a 800 kilogrammos, rozsdamentes acélból készült, patinás bronzzal bevont ajtószárnyakat, amelyek mindegyike egy méter széles és 5,5 méter magas, a Süßenben található Strassacker cég gyártotta, amely a tornyokra szerelt bronzkereszteket is készítette. A huszonhét kétszárnyú ajtó teljes költsége körülbelül 11 millió euróra becsülhető. A katedrális belsejét négy, három gyűrűs szinten elrendezett sárgaréz csillár világítja meg, amelyek közül három 6 méter, a kupola csillárja pedig 7 méter átmérőjű. A csillárokat az osztrák Orion cég gyártotta az Alt Wien modell alapján, de jelentős módosításokkal, hogy elérjék a szükséges monumentális esztétikát. A katedrális legnagyobb ablaka a főbejáratnál található, Jézus mennybemenetelét ábrázoló 96 négyzetméteres ólomüveg ablak, amelynek költsége 200 ezer euró volt. Az ablak 5,5 méter széles és 15 méter magas, huszonkilenc darabból áll, amelyeket Németországban gyártottak, és három hónap alatt szereltek össze. Lucian Butucariu üvegfestő készítette az oltár, a kupola és a harangtorony üvegfestményeit, míg Victor Săraru a székesegyház hajójának és előcsarnokának üvegfestményeit. A művek részben több erdélyi templom nyugati hatásokkal tarkított stílusából merítettek ihletet. A templom összesen 396 ablakkal rendelkezik. Horganyzott, íves kereteiket, rozsdamentes acél rögzítő rendszerrel, a belga Reynaers cég gyártotta, és elektrokémiai úton eloxálták. Mindegyik keretet szigetelt üvegezéssel látták el, amely két 6 milliméter vastag, edzett biztonsági üveglapból áll, amelyet a ploiești-i Valras Prod gyártott, és harmadik elemeként a Németországban készült ólomüveg ablakok. A négyezet és a kereszthajók A kupolát tartó boltíves hajó magassága 40,35 méter, a déli és északi apszis mozaikjai pedig 2024-ben, illetve 2025-ben készültek el. Ezek, valamint a négyezet felett elhelyezkedő két hajószekció (nyugat-kelet irányban) körülbelül 7000 négyzetméternyi mozaikkal lettek kidíszítve. Az apszisok fő mozaikjai Jézus születése (déli) és Jézus feltámadása (északi), az utóbbi a Chora-templomra jellemző ikonográfián alapul, mindkét mozaik mérete 178 négyzetméter. A két apszis ikonográfiai regiszterei négy regiszterből állnak a félkupola alatt és három regiszterből felette. A déli félkör két felső regisztere családi témákat és a Megváltó különböző csodáit ábrázolja, míg az északi félkör két felső regisztere Jézus kínszenvedésének van szentelve. A déli és északi félköríves rész két alsó regisztere keresztény mártírokat és román uralkodókat ábrázol. A déli apszis boltozatán három különálló regiszter látható: keresztény mártírok (alsó), a templomban lévő tizenkét éves Jézus (középső) és Jessze fája (felső). Az utóbbi kompozíció Jézus családfáját ábrázolja, és több bukovinai templom, például a Sucevițai kolostor külső ikonográfiája ihlette. Az északi apszis boltozatai hasonlóan három regisztert tartalmaznak: keresztény mártírokat (alsó), a Jelenések könyvében szereplő huszonnégy vén, akik dicséretet mondanak (Jelenések 4:4; középen), és az evangéliumi jelenet, amikor Jézus azt mondta: „Én vagyok a szőlő, ti pedig a szőlővesszők” (János 15:5; felül). A déli alsó boltív szélén (intradosz) Szent Rómanosz ókeresztény himnuszszerző Ma a Szűz a legfelsőbb Lényt szüli című műve olvasható, míg az északi alsó boltív a Feltámadási konkaion című művet írták fel. A diadalív tartalmazza a Hetoimaszia fő mozaikját, valamint az Ószövetség tizenkét prófétájának és a mennyei hatalmasságoknak – keruboknak, szeráfoknak és angyaloknak – ikonográfiai ábrázolásait. A próféták, akik 1,8 méteres medallionokban láthatók, szimbolikus jelképeket tartanak a kezükben, előrevetítve a Theotokoszt és Jézus Krisztus megtestesülését. A Hetoimaszia az utolsó ítélet trónját ábrázolja, egy üres trónt, rajta az evangélium könyvével, Krisztust ábrázolta az egyházi zsinatok kamrájában, az első efezusi zsinaton 431-ben. A téma ihletője a Voroneți kolostor külseje (1547) és a monrealei székesegyház apszisa (12. század). A Hetoimaszia mozaik körül gyűrű alakban a 89. zsoltár 14. verse olvasható. A hajó és a narthex közötti boltozatban, az angyali erők mellett elhelyezett központi kép a Megváltó fátyla mozaik. Ez a téma az észak-moldovai templomokból, például Moldovițából, valamint a grúziai Vardzia barlangkolostorból származik. Narthex Az előcsarnok kupoláját körülbelül 50 méter magasságban az Oranta-mozaik uralja, amelyet tizenhat, sugárirányban elrendezett arkangyalok által támogatott dicsfényben ábrázolnak. Az alatta lévő csegelyeken négy himnográfus szent medallionja látható: Koszmasz a Melodista (délkelet), Himnuszköltő Szent József (délnyugat), Damaszkuszi Szent János (északnyugat) és Szent Rómanosz (északkelet), aki a Betlehem Kontakion szerzője. Az Oranta téma a Voroneț, Humor és Probota kolostorokból származik, és Észak-Moldovában fejlődött ki. A kupola alatt, a 44 méter magas boltozatokon és lunettákon ikonográfiai ábrázolások mutatják be Szűz Mária életét földi létezésének két fő pontja között, azaz a Theotokosz születését a déli oldalon és elhunytát (Koimeszisz) az északi oldalon. A születés témáját a Studenica kolostorban található Theotokosz születése freskója (12. század) és a Chora-templom mozaikjai (14. század) ihlették, amelyek Mária életének ciklusából, konkrétan Szűz Mária születéséből és „A szülei által simogatott Szűz” témákból merítenek. A tizenkét nagy ortodox ünnep (Dódekaorton) közül ezek az ünnepek jelzik a liturgikus év kezdetét és végét. A narthexet körülvevő nagy boltozatok belső ívén keleti oldalon a Kontakion felirat látható, míg nyugati oldalon az Axion Estin himnusz felirata. A narthex nyugati részén a külső falak a hét ökumenikus zsinatot ábrázolják, tisztelegve az első niceai zsinat 1700. évfordulója előtt. Ezek a zsinatok szorosan kapcsolódnak a Theotokoszhoz és Isten megtestesülésének témájához. A zsinatok ikonográfiája a bukovinai kolostorokból merít ihletet, ahol ez a téma jól kidolgozott. A kórus emelvényének ikonográfiája a bűnök bocsánatának és a mennyország örökségének reményének eszkatológiai témáját ábrázolja. A kórus emelvényének boltozatán a Parousia és a Mindenszentek vasárnapjának témái láthatók. A színes üvegablak külső falán zsoltáridézet olvasható: „Minden, ami lélegzik, dicsérje az Urat.” Az öböl északi és déli falán a Sucevița és Râșca kolostorokból vett „Az isteni felemelkedés létrája” és az „Égi vámház” témák jelennek meg. A lunetták alatt, az északi-déli falak alsó részén, a kis ablakok között az Ószövetség próféciáinak ikonográfiája látható, amelyek az Istenszülőre és a Megváltó bűntelen megtestesülésére vonatkoznak. A narthex falainak alsó regisztereit elsősorban a 2025-ben szentté avatott román szentek fogják elfoglalni, mint például Arsenie Boca, Paisie Olaru, Cleopa Ilie és mások. Ikonosztáz A székesegyház ikonosztáza a világ legnagyobb ortodox ikonosztáza: hossza 23,8 méter, magassága pedig 17,1 méter. Egyik oldalán egy 407 négyzetméteres mozaik (falról falig) található, amely több mint 4 millió, összesen 8 tonna súlyú mozaikdarabból áll, és 10 tonna ragasztóval lett rögzítve. A megvastagított oldalsó élekkel együtt a teljes 1,26 méter vastag szerkezet, amelynek mindkét oldalán több mint 800 négyzetméter mozaik található, 24,3 méter hosszú, és az egész szerkezet, beleértve a díszeket és a feszületet, körülbelül 1300 tonnát nyom. A királyi kapuk belső boltíves nyílása 4,28 méter magas és 2,5 méter széles. Kerete 12,4 tonna ónixszal van borítva, amely Iránból származik. Az ősi eredetű ónix az Ószövetségben említett első drágakő, amelyet az Édenkertben találtak (Mózes 2:12). Több mint 45 mozaik- és freskószakértőből álló csapat dolgozott tíz hónapig a katedrális ikonosztázának elkészítésén, Daniel Codrescu ikonográfus vezetésével. A csapat eredetileg márványkereteket akart használni az egyes nagy ikonokhoz, de ezt az ötletet elvetették, mert az anyag súlya szeizmikus kockázatot jelentett, ami veszélyeztette volna az ikonosztáz szilárdságát. Végül teljes egészében bizánci stílusú mozaikból készült. Daniel Codrescu ikonográfus így nyilatkozott: „Minden apró részletig gondosan kidolgozott. A csapat megpróbálta a kézművességet egy új szintre emelni. Isten segítségével ez a monumentális mű Románia centenáriumának ajándéka lesz. Ez az ikonosztáz a mennyek királyságának összefoglalása.” Az ikonosztáz elülső részén 45 ikon található, 130 portréval, négy regiszterben elrendezve. Az első sorban hat királyi ikon található, mindegyik 2,15 méter széles és 3,75 méter magas; a másodikban az utolsó vacsora (középen) és a tizenkét nagy ünnep látható; a harmadikban a Szentháromság (középen) és a tizenkét apostol; a negyedikben pedig a Theotokosz (középen) és az Ószövetség tizenkét prófétája. Az ikonosztázok általában négy királyi ikont tartalmaznak, de ez hatot tartalmaz, így ábrázolhatja a két védőszent ünnepét: az Úr mennybemenetelét és Szent András apostolt. Szent Miklós és Keresztelő Szent János ikonjai, a román kultúra két legkedveltebb szentje, a bal oldalon helyezkednek el. Különlegesség, hogy a Szentháromság a Szent Apostolok regiszterében szerepel, azt a helyet elfoglalva, amelyet általában Krisztusnak, az Igaz Bírónak tartanak fenn. Ez utóbbi ikon a Megváltó Jézus Krisztus királyi ikonjának sorába került át. A hátsó oldal felső sorában középen az utolsó vacsora látható, amely kiegészíti az oltár félköríves részén látható apostolok vacsorájának liturgikus ábrázolását. A bal oldalon a jelenet Jézus Krisztust ábrázolja, amint a tanítványok lábát mossa. Az erre emlékező szertartást nagycsütörtökön tartják. A jobb oldalon két jelenet látható: a megjelenés az emmauszi tanítványoknak és az emmauszi vacsora. A középső és alsó regiszterek tizenkilenc román szentnek vannak szentelve. Az ikonosztázt és az oltárt két fal köti össze, mindkettőn három szent látható. Az oltár minden bejáratánál, az öt ajtó felett, jobbról balra a következő feliratok olvashatók: 1. ajtó – a Jelenések 4:1 első mondata; 2. ajtó – „Nyisd meg nekem a bűnbánat kapuit, ó, Életadó, mert lelkem korán felébredt, és a te szent templomod felé törekszik!” (Horologion); a középső ajtó zárókő – „Béke legyen veletek!” (János 20); 4. ajtó – „Nyisd meg nekünk az irgalom kapuit, ó, áldott Istenanya, mert benned reménykedünk, ne vesszünk el!” (Triodion); 5. ajtó – Ezékiel 44:4. Szentély A boltíves szentély apszisának belső magassága a katedrális padlójától számítva 42,2 méter, a mozaikdíszítése, beleértve a szentélykörüljárót és az ikonosztázt, körülbelül 3400 négyzetmétert fed le. Az szentély padlója, ahol a szent liturgiát tartják, 300 négyzetméter alapterületű. Az oltár ikonográfiája, az ikonosztáz kivételével, három részből áll: az apszisból, az oltár félköríves részéből három középső regiszterrel, és a liturgikus ruhák falából. A Theotokosz Platütéra (a mennyeknél magasabb) mozaik 2019. május 7-én készült el az oltár apszisában. Ez a világ legnagyobb Theotokosz-mozaikja, magassága 16 méter, területe 150 négyzetméter, beleértve a trónt is. A Platütéra elkészítéséhez egymillió mozaiklapkát használtak fel, kilenc különböző vörös árnyalattal, amelyek Isten Anyjának palástját szimbolizálják. Az ikon alatt kilenc ablak található, amelyek beengedik a fényt, szimbolizálva a kilenc bibliai ódát és hangsúlyozva a Mennyek Királynőjének leírását. A Theotokoszt az arkangyalok, Mihály és Gábriel kísérik, mindegyikük 13 méter magas és 5 méter széles, szárnyaik hossza 10 méter. Az egész oltárapszis-mozaik 2020 júniusában készült el, mintegy 850 négyzetméter területet fed le. Az egyik kezdeti ötlet az volt, hogy egy, az isztambuli Hagia Szophiában találhatóhoz hasonló, de nagyobb méretű Theotokosz-mozaikot készítsenek. Miután a Hagia Szophiát 2020-ban Erdoğan utasítására múzeumból ismét mecsetté alakították, az ikonográfusok csapatának koordinátora, Daniel Codrescu kifejezte reményét, hogy a bukaresti Nemzeti Székesegyház Theotokosza szimbolikusan átveszi majd a konstantinápolyi helyét. Codrescu elmagyarázta, hogy az ikon „a román lélek szerint” készült szintézis, amely több híres ikon elemeit ötvözi. A források között megtalálható a 16. századi krétai iskola stílusát követő, trónon ülő Theotokosz ikonográfiája, amely az Athosz-hegyen található Gregoriou molostorban látható. A Krisztusgyermek arcának intenzív tekintete Emmanuel Lambardosz ikonográfiáján, a trabzoni Hagia Szophia-templomban található „Krisztus tanít a templomban” című freskón, valamint az arborei Keresztelő Szent János fejevétele templom bejárata feletti freskón alapul. Figyelemre méltó még a 6. század végéről származó mozaik is, amely a ciprusi Kiti faluban található bizánci Panagia Angeloktiszti-templom apszisában található. Az angyalok jogart és országalmát tartanak, szimbolizálva a földi uralom felajánlását Krisztusnak és a Máriának. Az angyalok szárnyai úgy tűnik, hogy pávatollakból készültek, az örök élet szimbólumából, és a gyermek Krisztus bal kezében lévő rotulus a legfőbb törvényt jelképezi. A félköríves terem felső részének közepén látható a z izraeliták szent sátra, amely az Ószövetségben Isten Anyját előrevetítette. Ez a bibliai jelenet a 14. századi bizánci templomokból, különösen a Curtea de Argeş-i Szent Miklós-templomból és a thesszaloniki Szent Apostolok-templomból merít ihletet. A középső jelenetet két ószövetségi jelenet keretezi: bal oldalon Ábrahám áldozata, jobb oldalon Melkizedek adóztatásának jelenete. Az utóbbi jelenet a ravennai Sant'Apollinare in Classe-bazilikából származik. A középső regiszter közepén az Eucharisztia alapítás látható az apostolok részvételével az utolsó vacsorán. A bal oldalon Ábrahám vendégül látja a Szentháromságot, a jobb oldalon pedig a hollók által táplált Illés próféta látható. Az apostolok mozaikrésze 22 méter hosszú és 7 méter magas, a Megváltó alakja 4 méter magas. Iskarióti Júdás háttal áll a Megváltónak, glóriája mögötte lebeg, ikonográfiai részletei a sucevițai kolostorból származnak. Az inspiráció forrásai között szerepel a kijevi Szent Szófia-székesegyház (11. század) mozaikja és múzeuma, valamint a Sztaro Nagoricsane-i Szent György-templom freskója. A legalsó regiszter tizennyolc román szent hierarchának van szentelve, az oltár utolsó része pedig a miseruha-fal, amelyen kilenc darab szenteket ábrázoló ólomüveg ablak található. A szentélykörüljáró fő mozaikja a Jóanács Angyala (Iz. 9:5-6). Ez az ábrázolás a koszovói Dečani kolostor Bölcsesség Angyalától, a capuai Sant'Angelo in Formis Pantokrátortól és az athéni Bizánci Múzeum 14. századi Mihály arkangyal ikonjától ihletett. Ez egy eszkatologikus téma, ahol a rotulus és a konkáv rombusz alakú glória, hangsúlyozva a Mennybemenetel mandorláját, kiemeli azt az üzenetet, hogy a világnak fel kell készülnie Krisztus Urunk második eljövetelére. Az ikonosztáz előtt található szolea, beleértve annak hét lépcsőjét, 12 méter széles és 300 négyzetmétert fed le. A béma, amely az oltárt és a szoleát foglalja magában, 600 négyzetméternyi liturgikus teret alkot, amely az oltár körfolyosójával együtt több mint 700 négyzetméterre bővül. Az oltár padlóját márvány és ruskicai kő borítja. A felhasznált márványmodellek között szerepel a Muse Campagne, a Caffe Latte, a Sun Red, a White Sivec, a White Onyx és a Yellow Onyx. Szent mártír Constantin Brâncoveanu és a niculițeli mártírok ereklyéi az oltár szent asztala alatt találhatók. Ezenkívül a szent asztal belsejében egy 350 000 román hős nevét tartalmazó lista található az első és második világháborúból. Harangok A székesegyházban található a világ legnagyobb szabadon lengő templomi harangja, amely 94 év után múlta felül a kölni dóm Szent Péter-harangját (Petersglocke). Tömege 25 190 kilogramm, nyelvének súlya 750 kilogramm, átmérője 3355 milliméter, magassága 3130 milliméter, legnagyobb vastagsága pedig 273 milliméter. A harangot 2016. november 11-én Innsbruckban a Grassmayr harangöntöde öntötte 9 perc 23 másodperc alatt. A harang 78% rézből és 22% ónból készült (mindkettő 99,99% tisztaságú), és rendkívül mély alaphangja van: C3 (angol rendszer szerint) – C0 (német) – Do2 (román), 130,8 Hz-es frekvenciával. A katedrálisban összesen hat harang található, amelyek össztömege 32 243 kilogramm, és a nagy harang hangja akár 20–25 kilométer távolságból is hallható. A legnagyobb harangért 425 000 eurót fizettek, a hat harang összértéke pedig körülbelül 550 000 euró volt. Jelenleg 60 méter magasan, a harangtoronyban lógnak. A Nemzet megváltása székesegyház nagy harangján huszonöt szakértőből álló csapat dolgozott Olaszországból, Németországból, Ausztriából, Horvátországból és Romániából. A csapat vezetője az olasz harangozó Flavio Zambotto volt, aki így nyilatkozott: „A csapat nyolc hónapig dolgozott ezen a harangon, amely a legmagasabb színvonalú prémium ötvözetekből készült. A legapróbb részleteken is dolgoztunk 99,99%-os tisztasággal, az akusztikai tűréshatár 0%. Megtiszteltetés volt számomra, hogy több híres harangon is dolgozhattam, minden harang olyan nekem, mint a fiam, és a bukaresti Nemzeti Székesegyház harangja csodálatos, a világ legjobbjai közé tartozik. Minden akusztikai paraméter kiváló, a hangzás pedig visszafogott, nagyon erős, hosszú, és mély benyomást kelt.” A nagyharang hangját kifejezetten úgy választották meg, hogy hasonlítson a bécsi Szent István-székesegyház híres nagyharangjának, a Pummerinnek a hangjához. A Pummerinhez képest azonban a bukaresti harang hangja hosszabb, mélyebb és erősebb, illetve az egyik felhangban eltér, kritikusok szerint emiatt a bécsinél kevésbé szép az összhangzata. A nagyharangot csak nagy egyházi ünnepekkor és nemzeti ünnepnapokon szólaltatják meg. A hat harang hangterjedelme két teljes oktávot ölel fel. Jelentősebb történelmi események 2018. november 25-én, vasárnap, I. Bartholomaiosz konstantinápolyi pátriárka, I. Dániel román pátriárka és Krizosztomosz patraszi metropolita közösen szentelte fel a székesegyházat, és közösen írták alá annak alapító dokumentumát is. A jelentős eseményen 57 romániai és más ortodox országokból érkezett püspök, valamint 43 archimandrita és apát vett részt, hogy megünnepeljék Nagy-Románia létrejöttének centenáriumát. Több ezer ember utazott az ország minden részéből, hogy részt vegyen a felszentelésen, nem törődve a hideg idővel és a katedrálisba való bejutáshoz szükséges hosszú várakozási idővel. Körülbelül 55 000 ember vett részt a szent liturgián, amely a felszentelés után azonnal megkezdődött a székesegyház belsejében. 2019. május 31-én Ferenc pápa megérkezett Romániába, és 3 napos apostoli látogatásának első napján meglátogatta a székesegyházat. Ferenc pápa reményét fejezte ki, hogy „Románia mindig mindenki otthona, találkozási hely, a megbékélés és a közösség virágzásának kertje lehet”. A pápa hangsúlyozta a testvériséget és a közösséget mindazok között, akik ugyanahhoz a Mennyei Atyához imádkoznak. Azt mondta: „Minden alkalommal, amikor imádkozunk, azt kérjük, hogy bocsássák meg vétkeinket, adósságainkat. Ehhez bátorság kell, mert ez azt jelenti, hogy nekünk is meg kell bocsátanunk mások vétkeit, az adósságokat, amelyeket mások felhalmoztak velünk szemben. Meg kell találnunk az erőt, hogy szívből megbocsássunk testvérünknek (Mt 18,35), ahogy te, Isten, megbocsátod vétkeinket: hogy magunk mögött hagyjuk a múltat, és együtt fogadjuk be a jelent. Segíts nekünk, Isten, hogy ne engedjünk a félelemnek, ne tekintsük a nyitottságot fenyegetésnek, hogy megtaláljuk az erőt, hogy megbocsássunk egymásnak és továbblépjünk, és a bátorságot, hogy ne elégedjünk meg egy csendes élettel, hanem továbbra is átláthatósággal és őszinteséggel keressük testvéreink arcát... Zarándokként jövök, aki vágyik arra, hogy testvéreim arcában lássa az Úr arcát”. 2025. október 26-án vasárnap, I. Bartholomaiosz ökumenikus pátriárka és I. Daniel román pátriárka közösen szentelte fel a székesegyház mozaikjait. Ezen a jelentős eseményen 61 püspök vett részt, akik aláírták a szentelési okmányt, valamint 67 pap, köztük 10 szerzetes az Athosz-hegyről, és 12 diakónus. Az istentiszteletet a Román Ortodox Egyház autokefáliájának 140. évfordulója, valamint a Román Patriarchátus centenáriuma alkalmából tartották. A felszentelési okmányban szerepel, hogy a székesegyház 2025. októberi felszentelésekor körülbelül 17 000 négyzetméter mozaik készült el. I. Bartholomaiosz ökumenikus pátriárka a katedrálisban tartott homíliájában kijelentette: „Daniel pátriárka testvéri meghívása, valamint a minket összekötő kölcsönös szeretet és régóta fennálló tisztelet ismét elhozott minket az Isten által megvilágított Phanarból a áldott román földre és az Isten által védett Bukarest városába, magunkkal hozva közös lelki Anyánk, a Nagy Krisztus Egyház áldását és szeretetét. Azért jöttünk ide, hogy együtt örüljünk a gyönyörű mozaikok és a csodálatos Nemzeti Katedrális teljes ikonográfiájának felszentelésének.” Körülbelül 3000 vendég vett részt a katedrálisban tartott liturgikus szertartáson, míg 25 000 ember gyűlt össze kívül a felszentelési ünnepségen, annak ellenére, hogy a mozaikegyüttes még mindig nem készült el teljesen. A szertartás végén a külső tömeg állítólag kifütyülte néhány parlamenti képviselőt. Az épület rekordjai a világ legmagasabb kupolás székesegyháza, valamint a világ legmagasabb nem gótikus stílusú katedrálisa (teljes magassága 134 m). A világ harmadik legmagasabb kupolás temploma a yamoussoukroi Miasszonyunk, a béke királynője bazilika (158 m) és a római Szent Péter-bazilika (137 m) után, ám ezek egyike sem székesegyház. A világ legmagasabb laterna és kereszt nélküli külső kupolájával rendelkezik (121 m), meghaladva a Miasszonyunk, a béke királynője bazilikát (118 m) és a Szent Péter-bazilikát (110 m). A világ legmagasabb áttörés (opaion) nélküli belső kupolájával rendelkezik (106 m). A világ legnagyobb térfogatú (323 000 m³) és alapterületű (6000 m²), legmagasabb (134 m), leghosszabb (126 m) és legnehezebb (425 000 tonna) keleti ortodox temploma. Egyben a világ egyik legnagyobb keresztény temploma is. A világ legnagyobb ikonosztázával (407 m²) rendelkezik. A világ legnagyobb szabadon lengő templomi harangjával rendelkezik (25,2 tonna). Befejezése után a világ legnagyobb mozaikegyüttesével rendelkezik majd (25 000 m²). A templomé világ legmagasabb (44 méteres belső magasság), legszélesebb (25,7 méteres belső szélesség) és leghosszabb (78,3 méteres belső hosszúság) keleti ortodox templomhajója. A világ második legszélesebb és nyolcadik legmagasabb templomhajója (csak 1,3 méterrel alacsonyabb, mint a Szent Péter-bazilika főhajója). Kritikák A leggyakoribb kritika a monumentális épületegyüttesre költött pénzt érinti, megjegyezvén, hogy ennyiből iskolákat és kórházakat lehetett volna építeni, esetleg történelmi jelentőségű műemlék-templomokat felújítani. A katedrálist támogatók ezekre általában azt válaszolják, hogy a székesegyház kiemelt fontosságú a keresztények számára, a román nemzeti egység szimbóluma, és az oktatást, gyógyítást nemcsak iskolákban és kórházakban, hanem a templomban is végzik. A beleáldozott 110 millió pedig viszonylag nem sok, tekintve hogy például egy kilométernyi autópálya építése 18–20 millió euróba kerül. Jegyzetek Fordítás Ez a szócikk részben vagy egészben a National Cathedral of Romania című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. További információk "Ne panaszkodjunk a Nemzet Katedrálisa miatt. Nekünk kellett!". Transindex. 2018. november 28. 2018. december 3. dátummal az eredeti címről archiválva. Hozzáférés: 2018. december 3.. "Ansamblul arhitectural Catedrala Mântuirii Neamului". Idei Urbane. 2012. június 8. Hozzáférés: 2018. december 3..